1. **Tájékoztató a munkáltató működési típusa megváltozása miatti adatváltozás bejelentéséhez**:

**Ügyvédjelölt** munkáltatója megváltozásának bejelentése:

Ebben az esetben, mivel a munkáltató személye valójában nem, csak a működési típusa változik, ezért *a régi működési típussal történt munkaviszony megszüntető és az új működési típussal megkötött munkaszerződés* becsatolásán kívül más irat megküldésére nincs szükség. A változás bejegyzésről készült határozatot a Kamara megküldi.

**Alkalmazott ügyvéd** esetén a munkáltatóváltás bejelentése:

Ebben az esetben mivel a munkáltató személye valójában nem, csak a működési típusa változik, ezért *a régi működési típussal történt munkaviszony megszüntető és az új működési típussal megkötött munkaszerződés* becsatolásán kívül más irat megküldésére nincs szükség. A változás bejegyzésről készült határozatot a Kamara megküldi.

**Ügyvédasszisztens** esetén a munkáltatóváltás bejelentése:

Ebben az esetben mivel a munkáltató személye valójában nem, csak a működési típusa változik, ezért *a régi működési típussal történt munkaviszony megszüntető és az új működési típussal megkötött munkaszerződés* becsatolásán kívül más irat megküldésére nincs szükség (ügyvédi irodáknál alapító okirat, amelyben feltüntetik az ügyvédasszisztens személyét is). A változás bejegyzésről készült határozatot a Kamara megküldi.

1. **Tájékoztató az ügyvédi iroda jogutód nélküli megszüntetésére irányuló eljárásról**

**AZ ELJÁRÁS FOLYAMATA LÉPÉSRŐL LÉPÉSRE:**

1. **kérelem benyújtása**

Hatósági ügyintézés – kérelem – ügyvédi iroda jogutód nélküli megszüntetése iránti kérelem kitöltés

**lehetséges mellékletek:**

1. nyitómérleg
2. irodagondnok elfogadó nyilatkozata *(Erre csak akkor van szükség, ha az iroda tagja nem marad aktív ügyvéd.)*
3. **Kamarai határozat kiadása, amely az eljárás *megkezdéséről* szól**

(A kezdőnapnak meg kell egyezni a megszüntetési eljárás nyitómérlegének fordulónapjával.

Ezt a határozatot kell a könyvelőnek csatolnia a NAV T201-es adatlapjához, amikor az iroda megszüntetésének ***elhatározását*** bejelenti oda.)

1. **Könyvelői tételek feltöltése az ugyvedikamara.hu felületen**

A jogutód nélküli megszüntetési eljárás nyitómérlegének (ha a kérelemmel nem nyújtotta be), majd, amikor elkészült, akkor a zárómérlegének és a vele egy napon készült vagyonfelosztási javaslatnak a benyújtása.

**A zárómérleg fordulónapja lesz – visszamenőleges hatállyal – az iroda törlésének napja.**

1. **Az Üttv. 179. § (2) bek. szerinti igazolások beszerzése**

(A Kamara szerzi be, de csak a zárómérleg beérkezését követően, mert az igazolásoknak lezárt időszakról kell szólniuk.)

Amennyiben az igazolások a megfelelő tartalommal beérkeznek, úgy az Elnökség határoz a törlésről.

Amennyiben az igazolások tartalma nem felel meg a törléshez, arról a Kamara munkatársa (csatolva az igazolást) e-mailben értesíti a kérelmezőt.

1. **A Kamara Elnöksége határoz a törlésről.**

**RÉSZLETESEN**:

I.) **Az ügyvédi iroda névjegyzékből való** **törlésének előzetes feltételei:**

Azokban az esetekben, amikor

* az iroda taggyűlése, illetve az alapító dönt a jogutód nélküli megszüntetésről, vagy
* az iroda valamennyi tagjának kamarai tagsága megszűnt,

az ügyvédi iroda névjegyzékből való törlésének előzetes feltétele:

**1)** a NAV,

**2)** az iroda székhelye szerint illetékes fővárosi és kerületi önkormányzati adóhatóság*,*

**3)** valamint a nyugdíjbiztosítási igazgatási szerv

nyilatkozata arról, hogy az iroda adóbevallási és a nyugdíjbiztosítási adatszolgáltatási kötelezettségeinek eleget tett, adótartozása, jogerős határozatban megállapított adófizetési kötelezettsége és más adók módjára behajtandó közteherfizetési kötelezettsége nincs, az irodánál adóhatósági, vámhatósági eljárás nincs folyamatban, és ellenőrzést, végrehajtást az állami adóhatóság, illetve a vámhatóság nem kezdeményez.

Nem elegendő az ún. „nullás igazolás”, az **Üttv. 179.§ (2) bek. szerinti nyilatkozat**okra van szükség az iroda törléséhez.

A nyugdíjbiztosítási igazgatási szerv nyilatkozatára csak a 2010. január 1-jét megelőzően már létező irodák esetében van szükség (a 2010. január 1-jét követő időszak tekintetében a NAV adja ki a szükséges nyilatkozatot).

A kerületi önkormányzati adóhatóság nyilatkozatára akkor is szükség van, ha az iroda korábban nem volt az Önkormányzatnál nyilvántartva.

Ezeket a nyilatkozatokat a Kamara a zárómérleg és a vagyonfelosztási javaslat feltöltését követően (tekintettel arra, hogy lezárt időszakról kell szólniuk) közvetlenül szerzi be.

**4)** Emellett az ügyvédi iroda az Üttv. 97 § (7) bekezdés alapján köteles benyújtani **a Kamarába** a jogutód nélküli megszüntetésre irányuló eljárás megindításakor a leltárral alátámasztott, taggyűlés (alapító) által jóváhagyott **nyitó-**, majd annak elkészültekor a **zárómérleg**ét, valamint a **vagyonfelosztási javaslat**ot..

Az ügyvédi iroda jogutód nélküli megszüntetésére irányuló eljárás **nem végelszámolás**, de a jogutód nélküli megszűnés esetén – ha arra nem a felszámolási eljárásban kerül sor – a végelszámolási eljárás alatt álló szervezetek könyvvezetési és beszámoló-készítési kötelezettségére vonatkozó szabályokat kell alkalmazni (Kérjük, szíveskedjenek jelezni a könyvelőjüknek, hogy a helyes szóhasználat "jogutód nélküli megszüntetési eljárás", nem pedig "végelszámolás".).

**5)** Az iroda jogutód nélküli törlését elektronikusan, **kérelem**ben kell kezdeményezni.

**6)** Az ügyvédi irodát a kamara az ügyvédi iroda kérelemre történő jogutód nélküli megszűnése esetén az ügyvédi iroda zárómérlege fordulónapjával törli.

Ha azonban az ügyvédi irodának nem marad sem ügyvéd, sem európai közösségi jogász, sem vagyoni tagja, a kamara az ügyvédi iroda utolsó tagja, illetve vagyoni tagja e tagságának megszűnése a napjával törli az irodát.

**7)** Kérjük, szíveskedjenek a Kamarával egyeztetni az esetleges kamarai **tagdíj**- és egyéb tartozásokról.

**8)** Kérjük, szíveskedjenek csatolni a zárómérleg benyújtásával egyidejűleg a **felelősségbiztosítás** rendezettségét (lemondásnál, szünetelés esetén) igazoló okiratot.

**9)** Kérjük, szíveskedjék tájékoztatni a **jelölt**et, **alkalmazott ügyvéd**et, **alkalmazott európai** **közösségi jogászt**, illetve **ügyvédasszisztens**t hogy az iroda jogutód nélküli megszüntetési eljárást kezdeményez.

II.) **Az ügyvédi iroda jogutód nélküli megszüntetési eljárásának megindítása:**

Az iroda jogutód nélküli megszüntetéséhez első lépésben egy kérelmet kell a Kamarába benyújtani, amelyben fel kell tüntetni:

1. az iroda jogutód nélküli megszüntetésére irányuló eljárás kezdő időpontját (ez lesz a nyitómérleg fordulónapja, amely nem lehet azonos a zárómérleg napjával),
2. az iroda megszűnésével összefüggő feladatokkal megbízott személyt (az iroda vezetője, tagja, illetve szünetelés vagy lemondás esetén irodagondnok),
3. az iroda megszűnésével összefüggő feladatokkal megbízott személy székhelye,
4. az eljárás oka/célja (pl. tevékenységi forma megváltoztatása */ egyéni ügyvéd lesz/ másik ügyvédi irodába lép/*, kamarai formaváltás, lemondás, szünetelés stb.).

Az ügyvédi iroda megszűnésével összefüggő feladatokkal megbízott személy **az iroda vezetője, tagja**, illetve szünetelés vagy lemondás esetén a Kamara **irodagondnoki névjegyzékében szereplő ügyvéd** lehet. Ha az ügyvédi iroda megszűnésével összefüggő feladatokkalmegbízott személy még nem szerepel a Kamara irodagondnoki névjegyzékében, akkor azt külön kell kezdeményezni (Az Üttv. 86. § (1) bekezdés szerint az irodagondnok csak legalább öt éves ügyvédi gyakorlattal rendelkező ügyvéd lehet. Nem vehető fel viszont az irodagondnoki névjegyzékbe az az ügyvéd, aki ellen fegyelmi eljárás folyik vagy fegyelmi büntetés hatálya alatt áll, akinek folyamatban van a kamarai tagságának törlésére irányuló eljárás, vagy aki a tevékenységét szünetelteti.).

*(Az Üttv. 54. § (3) bekezdése alapján ugyan az egyszemélyes ügyvédi iroda képviseletével járó, jogszabályból fakadó kötelezettségeit az ügyvédi tevékenységet gyakorló személy a szüneteltetés tartama alatt is elláthatja, de az iroda jogutód nélküli megszüntetése nem jogszabályból fakadó kötelezettségen, hanem az iroda tagjának elhatározásán alapszik. Mivel az Üttv. 55. § (1) bekezdése szerint az ügyvédi tevékenység szüneteltetése alatt az ügyvédi tevékenység gyakorlója nem gyakorolhatja a kamarai tagságból eredő jogokat, az iroda jogutód nélküli megszüntetési eljárásával megbízott személy csak irodagondnok lehet.)*

Tájékoztatjuk a t. Kollégákat, hogy a Kamara az iroda megszűnésével összefüggő feladatokkal megbízott személyt nem fogja hivatalból kirendelni más ügyvédek irodagondnoki teendői ellátására.

Az iroda törlésére vonatkozó kérelemben **nyilatkozni kell** még az alábbiakra is:

- az iroda a folyamatban lévő ügyei ellátásáról gondoskodott vagy folyamatban lévő ügyei, megbízásai nincsenek,

- az iroda rendelkezett a letéti számlájáról vagy letéti számlája nincsen,

- az iroda gondoskodott iratanyagának ügyvédnél, ügyvédi irodánál vagy ügyvédi levéltárban való elhelyezéséről, amely biztosítja az ügyvédi titok megőrzését és az iratok utólagos visszakereshetőségét,

- az irodának nincs köz, szállítói és az ügyvédi működésből eredő vagy azzal összefüggő tartozása, illetve a még nem ismert, de később esetleg ismertté váló tartozások viselésére az iroda tagja(i) kötelezettséget vállal(nak),

- az iroda nem áll csőd- és felszámolási eljárás alatt, illetve ilyen eljárásokat az iroda ellen nem kezdeményeztek,

- az ügyvédi iroda az alkalmazásában álló alkalmazott ügyvéd, ügyvédjelölt, alkalmazott európai közösségi jogász, illetve ügyvédasszisztens munkaviszonyának a megszüntetéséről gondoskodott, ill. az ügyvédi irodának nincs ilyen alkalmazottja.

A Kamara a kérelem alapján az eljárás megindításáról határozatot hoz.

A jogutód nélküli megszüntetési **eljárás kezdetén a NAV-tól** még **nem szabad kérni a 201-es elektronikus adatlapon az iroda törlését (csak bejelenteni az elhatározást)**, mert akkor nem tudják később kiadni az iroda törléséhez szükséges nyilatkozatot.

Az iroda jogutód nélküli megszüntetésére irányuló eljárás megkezdését be kell jelenteni a NAV-hoz. A NAV kérése, hogy a bevallásokat továbbra is a korábbiak szerint nyújtsák be. A bevallásokon a „Bevallás típusa” kódkockában az **„M” (Egyéb jogutód nélküli megszűnés)** kódot kell jelölni.

Az Üttv. 179.§ (2) bek. szerinti nyilatkozatot a NAV Végelszámolási Osztálya csak akkor tudja kiadni, ha az iroda bevallásait feldolgozták és már semmilyen eljárás nincs folyamatban (a visszaigényléseket is az iroda törlése előtt kell elintézni). A NAV-tól az igazolás kiadását csak az utolsó bevallás benyújtását követően érdemes kérni.

Az Üttv. 179.§ (2) bek. szerinti adóhatósági nyilatkozatokat a Kamara kéri ki a zárómérleg és a vagyonfelosztási javaslat beérkeztét követően (tekintettel arra, hogy azoknak egy lezárt időszakról kell szólniuk).

A NAV-tól csak a Kamara irodát törlő határozata **után** szabad az iroda törlését kérni a 201-es elektronikus adatlapon.

III.) **További információk az ügyvédi iroda jogutód nélküli megszüntetési eljárásról:**

Amennyiben a területi kamara - a felszámolás esetét kivéve - az ügyvédi irodát a **jogutód nélküli megszüntetéséről való döntést követő két éven** belül bármely okból nem törli a nyilvántartásból:

* a területi kamara az irodavezetőt, illetve az irodagondnokot határozatával felmenti, és az ügyvédi iroda jogutód nélküli megszüntetése feladatainak befejezésére irodagondnokot jelöl ki, valamint
* **az ügyvédi tevékenységtől három évre eltiltja** azt a személyt, aki a jogutód nélküli megszűnés elhatározása időpontjában vagy az azt megelőző egy évben az ügyvédi iroda irodavezetője vagy többségi szavazattal rendelkező tagja volt, kivéve, ha bizonyítja, hogy a törlés elmaradását ellenőrzési körén kívül eső, előre nem látható körülmény okozta, és nem volt elvárható, hogy a körülményt elkerülje, vagy a körülmény bekövetkezését elhárítsa.
* A jogutód nélküli megszüntetésre irányuló eljárás alatt álló ügyvédi iroda a zárómérleg elfogadásáig teljes körűen működhet, tehát új megbízást is vállalhat, a már korábban elvállalt megbízásokat teljesítheti, a követeléseit behajthatja,

***VAGY***

* az egyszemélyes ügyvédi iroda a jogutód nélküli megszüntetéséről szóló döntésében az ügyvédi tevékenységre vonatkozó valamennyi megbízásából fakadó jogait és kötelezettségeit tagjára annak egyéni ügyvédként való bejegyzése hatályával - ügyfelei hozzájárulása nélkül is - átruházhatja, azzal, hogy a bejegyzést követően az ügyvédi iroda ügyvédi tevékenységet nem folytathat.
* Az iroda köteles tájékoztatni az ügyfeleket arról, hogy az iroda jogutód nélküli megszüntetésre irányuló eljárás alatt áll, az eljáró ügyvéd a tevékenységét a jövőben egyéni ügyvédként vagy másik iroda tagjaként fogja folytatni, illetve nem fogja folytatni.

Ha az iroda egyetlen tagja csak addig szeretne aktív ügyvéd lenni, ameddig az eljárás be nem fejeződik (utána szünetelni megy vagy lemond), akkor a zárómérleg napjával megegyező hatállyal kell ez irányú kérelmét a Kamarába benyújtani, valamint az igazolványát és szárazbélyegzőjét leadni.

**Az Üttv. szerint nincs törvényi lehetőség az ügyvédi iroda jogutódlással történő átalakulására egyéni ügyvéddé.**

Elnökségi hatáskör

A vonatkozó igazgatási szolgáltatási díj: (elektronikus úton benyújtott kérelem esetén) **27.000 Ft** (az ügyvédi kamarai hatósági eljárásokért fizetendő igazgatási szolgáltatási díjról szóló 16/2017. (XII. 7.) IM rendelet 6. és 11. §)

A díjat **a kérelem előterjesztését követő egy munkanapon belül** átutalással kell megfizetni a Zala Megyei Ügyvédi Kamara 11749008-20110149 számú számlára.